English: This, of course, postdates the pilot, and Eifion has set out the context for the system that we developed ourselves within Ceredigion - the initial idea and the opportunity to develop that, under Eifion. To give you a little bit more detail on the concept that we had, based on global evidence that tracing systems could have a positive impact, bearing in mind that our numbers were very low, and therefore a contact-tracing system could be effective, given where we were in terms of the number of cases at that time - that's an important context. We weren't in crisis mode and we did have some scope to create a system and to create a home-made system, using the expertise of our colleagues within public protection. We did have officials there who did have some expertise in similar contact-tracing systems because of their functions in terms of tracing things like legionella, food poisoning cases and so on. So, we had some information within the team and some expertise. But, of course, our colleagues from the ICT department also supported us in creating a system to gather data and to analyse that data. And also, of course, this was moving to new ground in terms of the usage of data, using personal data in order to create the system. Therefore, the data protection officers within the county had also been in touch with the information commissioner's office in order to ensure that we were operating within the pertinent legislation. And once this raw system was in place, and once it was operational, then very swiftly, we had contact with colleagues within Hywel Dda, and they were very interested in becoming part of these developments. From that point on, our colleagues from Pembrokeshire and Carmarthenshire, as well as colleagues in Hywel Dda - we created a unit to move this on to the next step to see whether our prototype would be applicable for use in Pembrokeshire and Carmarthenshire, so that it could operate on the whole health board footprint. To respond to the question more directly, perhaps, as we were doing that, there was a shift towards a national contact-tracing system. So, we did have to change and adapt our processes slightly from something that was a pre-pilot to a national pilot, whilst not developing ourselves into a sort of cul-de-sac and going too far so that we couldn't move back and comply with the national system. So, that's what our role has been as part of the pilot, which is the phase before the system was rolled out this week. We had been piloting and developing our own processes. One important thing is that the starting point for contact tracing. At a national level, of course, the starting point for that is the receipt of a positive test result. But because we are major employers - the largest employers within the county of Ceredigion, with some 4,000 staff - then we had some good information on our system of any employees that we had who were displaying symptoms - not necessarily having been tested, but were showing symptoms. So, with our own staff, we had some sort of short cut for the system, so we could follow that contact-tracing route with them before they were tested. So, in terms of piloting something new, then the fact that we were able to pick up some individuals - our staff, in this case - at a symptomatic point, rather than awaiting a positive result, I think that had been very beneficial in terms of cutting any delays in turning this process around.
Welsh: Mae hyn i gyd, wrth gwrs, yn ôl-ddyddio'r peilot, ac felly mae Eifion yn gosod y cyd-destun ar gyfer y system wnaethon ni ddatblygu ein hunain o fewn Ceredigion - y syniad cychwynnol a chael cyfle i wneud hynny, dan arweiniad Eifion. I fanylu rhywfaint ar y cysyniad oedd gyda ni, ar sail tystiolaeth fyd-eang y byddai'r systemau olrhain cyswllt efallai'n medru cael effaith gadarnhaol arnon ni, gan ystyried bod ein niferoedd ni yn hynod o isel, ac felly mi oedd system olrhain cyswllt, o bosib, yn mynd i allu bod yn effeithiol, lle'r oedden ni ar y pryd â nifer o achosion - dwi'n credu bod hynny'n gyd-destun pwysig. Doedden ni ddim mewn crisis mode, ac roedd rhywfaint o le gyda ni i greu system, a chreu system cartref - home-made - oedd hwn yn gyfan gwbl, gan ddefnyddio ein cydweithwyr o fewn public protection. Mi oedd gyda ni swyddogion fan hynny oedd â rhyw fath o arbenigedd mewn systemau tebyg i olrhain cyswllt oherwydd eu swyddogaethau nhw, o ran olrhain pethau fel legionella, gwenwyn bwyd ac ati. Felly, mi oedd tipyn o wybodaeth gyda ni o fewn y tîm. Ond hefyd, wrth gwrs, mi oedd ein cyfeillion ni o'r adran dechnoleg gwybodaeth yn cefnogi creu system i gasglu gwybodaeth a defnyddio a dadansoddi'r wybodaeth. A hefyd, wrth gwrs, roedd hwn yn ein symud ni i dir newydd o ran defnyddio data - defnyddio data personol pobl o bosib - er mwyn creu'r system. Ac felly mi oedd y bobl diogelu data o fewn y sir hefyd wedi cysylltu â swyddfa'r comisiynydd gwybodaeth er mwyn sicrhau ein bod ni yn gweithredu o fewn y Deddfau o ddefnyddio gwybodaeth ac ati. Ac felly, unwaith roedd y system yma, system amrwd, byddwn i'n dweud, wedi cael ei greu ac yn weithredol, yn gyflym iawn mi wnaethon ni gael cyswllt â'n cyfeillion ni oddi mewn i Hywel Dda, ac mi oedden nhw eu hunain â llawer o ddiddordeb mewn bod yn rhan o'r datblygiadau. Ac o hynny, roedd ein cyfeillion ni o sir Benfro a sir Gaerfyrddin, a chyfeillion o Hywel Dda - roedden ni wedi creu uned er mwyn symud hwn ymlaen i'r cam nesaf, sef gweld a oedd ein prototeip ni yn gymwys ar gyfer cael ei ddefnyddio yn sir Benfro a sir Gaerfyrddin, fel ei fod e'n gweithredu ar ôl troed y bwrdd iechyd yn gyfan. Ar yr un amser - i ateb y cwestiwn, efallai, yn fwy uniongyrchol - ar yr un amser â hynny, mi oedd symudiad tuag at system cenedlaethol o olrhain cyswllt. Felly, mi oedd yn rhaid inni newid rhywfaint ac addasu ein proses rhywfaint o rywbeth cyn-beilot i mewn i beilot cenedlaethol, a pheidio, a dweud y gwir, â datblygu'n hunain mewn i ryw cul-de-sac a mynd yn rhy bell fel ein bod ni ddim yn gallu camu nôl er mwyn cydymffurfio â'r system cenedlaethol. Felly, dyna le mae ein rôl ni wedi bod yn rhan o'r peilot, sef y phase cyn dechrau'r wythnos yma, i ddweud y gwir, lle'r oedd y system wedi cael ei rolio allan yn gyfan gwbl. Mi oedden ni'n peilota ar ddatblygu ein systemau a'n prosesau ein hunain. Un peth eithaf pwysig hefyd yw'r dechreubwynt ar gyfer olrhain cyswllt. Yn genedlaethol, wrth gwrs, y dechreubwynt i hwnna yw derbyn canlyniad positif. Wel, oherwydd ein bod ni'n gyflogwyr mawr - y cyflogwyr mwyaf yn sir Ceredigion, wrth gwrs, â rhyw 4,000 - mi oedd gyda ni wybodaeth dda ar ein system ni o unrhyw gyflogai oedd gyda ni oedd efallai yn arddangos symptomau - heb gael prawf o reidrwydd, ond yn dangos symptomau. Ac felly, gyda staff ein hunain roeddem ni'n gallu cael rhyw fath o short cut bach i'r system - yn hytrach nag aros am ganlyniadau'r profion, roedden ni'n gallu dilyn y trywydd olrhain cyswllt gyda nhw hefyd. Felly, o ran ochr beilota rhywbeth newydd, mae'r ochr ein bod ni'n gallu pigo pobl lan - rhai unigolion a'n staff ni yn yr achos yma - ar y pwynt symptomatig, yn hytrach na derbyn canlyniad positif, dwi'n credu bod hynny wedi bod yn fanteisiol hefyd i dorri'r oedi, efallai, er mwyn troi y broses yn ei blaen.